ועדת הכספים, כנסת 16, פרוטוקול מספר 281, 2005-12-20 09:30

יעקב ליצמן: בוקר טוב, אני פותח את הישיבה בנושא פרויקט שנת שירות.

יעקב ליצמן: זה דיון קצר, שחברת הכנסת אתי לבני בקשה לקיים.

יעקב ליצמן: הדיון קצר משום שהייתה בקשה אחרי שסדר היום של הוועדה כבר נקבע.

יעקב ליצמן: בבקשה, חברת הכנסת לבני.

אתי לבני: אנחנו למודי הבטחות, וגם ההבטחה של 1.9 מיליון שקלים, שאמרו שהשיק בדואר – גם זה לא הגיע.

אתי לבני: לכן חשבתי שכדאי לקיים את הישיבה הזאת ולחזור ולדרוש את הכספים האלה, ולהעלות גם את נושא תקציב 2006, ואולי גם לגעת בנושא של שינוי הקריטריונים לתקצוב של הש"ש.

אתי לבני: שינוי הקריטריונים מוריד מתנועת הצופים 40% מהאנשים שהם ש"ש.

יעקב ליצמן: חברת הכנסת לבני, קריטריונים זה לא אצלי, וזה גם לא הזמן לדיון בזה.

יעקב ליצמן: על עצם ההעברה נשמע עוד מעט ממיכל.

יעקב ליצמן: פורסם בכלי התקשורת שזה סודר, אולי הדואר אשר שהצ'ק לא הגיע, ואולי זה הגיע – גם זה יכול להיות.

אתי לבני: גם ה-1.9 מיליון שהובטחו הם רק חלק מה-6 מיליון שקלים.

אבשלום וילן: הטיפול של משרד החינוך ומשרד האוצר בסוגיה הזאת הוא בושה וחרפה.

אבשלום וילן: היום אנחנו ב-20 בדצמבר, מוציאים את הנשמה.

אבשלום וילן: אני חושב שבמובן מסוים, אותם גופים שהאוצר לא חפץ ביקרם עוברים ויה דלורוזה.

אבשלום וילן: לצערי, יש כאן פרדוקס.

אבשלום וילן: לא יכול להיות שכל האנשים המתנדבים כדי לקיים את הפעילות המבורכת של תנועות הנוער, שנה אחרי שנה יעמדו כעניים בפתח ויתחננו.

אבשלום וילן: שנה שלמה גופים ציבוריים נותנים מימון ביניים עד אשר הכסף מגיע.

אבשלום וילן: הטיפול של משרד החינוך ומשרד האוצר בסוגיה הזאת הוא בושה וחרפה.

אבשלום וילן: היום אנחנו ב-20 בדצמבר, מוציאים את הנשמה.

אבשלום וילן: אני חושב שבמובן מסוים, אותם גופים שהאוצר לא חפץ ביקרם עוברים ויה דלורוזה.

אבשלום וילן: לצערי, יש כאן פרדוקס.

אבשלום וילן: לא יכול להיות שכל האנשים המתנדבים כדי לקיים את הפעילות המבורכת של תנועות הנוער, שנה אחרי שנה יעמדו כעניים בפתח ויתחננו.

אבשלום וילן: שנה שלמה גופים ציבוריים נותנים מימון ביניים עד אשר הכסף מגיע.

יעקב ליצמן: תודה.

יעקב ליצמן: מר דרעי, תספר לנו על הפעילות.

נפתלי דרעי: הרעיון הוא שבוגרי תנועות הנוער שמסיימים כיתה י"ב דוחים את השירות הצבאי שלהם בשנה.

נפתלי דרעי: הם מתגייסים לשנת שירות בהתנדבות ומשובצים בקבוצות שגרות בקומונות, בעיירות פיתוח בעיקר ובאזורי מצוקה.

נפתלי דרעי: הם עושים פעילות קהילתית ותנועתית במשך שנה ללא קבלת שכר.

נפתלי דרעי: כל התקציב שמדובר עליו הוא כדי לשכור להם דירות, לשלם חשמל, מים, לגייס אותם, להכשיר אותם ולתת להם תקציב מינימלי לכלכלה ונסיעות.

נפתלי דרעי: על זה מדובר.

נפתלי דרעי: שנה שלמה, מספטמבר עד אוגוסט בשנה לאחר מכן, הם עושים עבודת התנדבות.

נפתלי דרעי: הם באים מכל תנועות הנוער ומארגונים נוספים.

נפתלי דרעי: יש לתנועות הנוער בלבד כ-1,200 מתנדבים בשנה.

נפתלי דרעי: את העבודה שלהם מרגישים גם דרך הרשויות המקומיות וגם דרך הארגונים והפנימיות שהם עושים בהם את העבודה.

יעקב ליצמן: מה התקציב השנתי?

נפתלי דרעי: אנחנו מדברים על כ-20 מיליון שקלים, שזה השתתפות של משרד החינוך.

נפתלי דרעי: זה מהווה כ-75% מהעלות הכללית של הפרויקט.

יעקב ליצמן: צריך השתתפות עצמית, זאת הכוונה?

נפתלי דרעי: אנחנו לא מפעל שמייצר רווחים, את ה-25% הנוספים אנחנו מגייסים ממקורות אחרים.

נפתלי דרעי: נכנס חבר-הכנסת בייגה שוחט, וזאת ההזדמנות להגיד לו תודה, שבחמש השנים האחרונות הוא החזיק את המפעל הזה על הכתפיים שלו.

נפתלי דרעי: צריך לדאוג להכניס את זה לבסיס התקציב ולגמור את הסאגה הזאת.

יעקב ליצמן: מיכל, איפה הצ'ק?

מיכל צוק: שני דברים עלו כאן.

מיכל צוק: אחד, לגבי תקציב 2005, שיש בעיות בהעברה של הכספים.

מיכל צוק: אלה שאלות שצריך להפנות למשרד החינוך, כי אנחנו העברנו את הסכום.

יעקב ליצמן: כמה יש בספר התקציב?

מיכל צוק: בשנת 2005 היו 20 מיליון שקלים.

יעקב ליצמן: העברתם את זה בתחילת השנה ואין דה הרטוך, אין כאב ראש, הכל בסדר?

יעקב ליצמן: יש בעיה?

מיכל צוק: צריך לשאול את משרד החינוך.

מיכל צוק: אנחנו לא נתקלנו מבחינת התקצוב שלנו.

מיכל צוק: במשרד החינוך נקבעו קריטריונים והם מחלקים לפיהם.

מיכל צוק: אני לא יודעת באיזה שלב זה נעשה.

יעקב ליצמן: אבל את יודעת על איזו בעיה.

יעקב ליצמן: לא, טוב.

יעקב ליצמן: כן, אדוני.

חיים הלפרין: התקציב הועבר למשרד החינוך בסוף אפריל, כשההסכם הקואליציוני נכנס לתוקפו.

חיים הלפרין: השרה חתמה עליו ב-31 באוגוסט.

יעקב ליצמן: זה גם עוול, אבל נניח מה-31 באוגוסט עד עכשיו?

יעקב ליצמן: כמה כסף שולם מעשית עד היום?

חיים הלפרין: כשמונה מיליון שקלים.

יעקב ליצמן: 8 מתוך 20, ואנחנו ב-20 בדצמבר?

יעקב ליצמן: זה כמעט כמו הישיבות.

אבשלום וילן: איפה עוד 12 מיליון?

יעקב ליצמן: שמונה מיליון שוחררו היום?

יעקב ליצמן: מתי אתם משלמים את 12 המיליון הנותרים?

יעקב ליצמן: היום?

חיים הלפרין: הדיון הבא של ועדת התמיכות יתקיים ב-20 בינואר.

יעקב ליצמן: לא, אדוני.

חיים הלפרין: ועדת התמיכות היא גוף סוברני.

יעקב ליצמן: לא סוברני, כי אתה מעביר את הכסף הזה ל-2006, ואז אתה לא יכול להעביר את הכסף הזה בינואר, כי בינואר אתה חייב להעביר 1 חלקי 12.

יעקב ליצמן: אין תקציב, ואתה דוחה את זה ליוני.

יעקב ליצמן: לא, אני לא מסכים בשום אופן.

חיים אורון: למה ועדת התמיכות מתכנסת בינואר?

חיים הלפרין: משום שמוגדר שהתקצוב הוא על פי ביצוע בפועל, על פי הוכחת תשלום בפועל.

חיים הלפרין: אבל כיוון שאי אפשר להעריך מראש – כך לפחות החשבות של משרד הפנים חושבת – כמה יוצא בדצמבר, לכן ב-10 בינואר הגופים יוכלו להגיד מה היה הביצוע בפועל.

חיים אורון: דיברנו על זה 100 פעמים.

חיים אורון: אני מבין שדצמבר נורמלי זה 1 חלקי 12.

חיים אורון: אנחנו עכשיו הולכים לקראתכם, בדצמבר לא נורמלי כל תנועות הנוער מבזבזות בדצמבר כסף שאין להן, 2 חלקי 12.

חיים אורון: למה עשרה חודשים אי אפשר להעביר 80%?

חיים אורון: לפי דעתי אפשר היה להעביר 95%, אבל בסדר, החשבות פוחדת שאיזו תנועת נוער תקבל 500 שקלים יותר מידי עבור ש"ש בירוחם.

חיים אורון: אבל למה אי אפשר להעביר 80% החודש?

חיים אורון: מי יממן את זה?

חיים אורון: אני מממן מהתקציב שלי את הש"ש של השומר הצעיר.

חיים אורון: למה?

חיים אורון: אני מממן להם כל חודש מהמסים הישירים שאני משלם ש"ש של השומר הצעיר בירוחם.

חיים אורון: למה זה צריך להיות ככה?

חיים אורון: תפסיקו עם זה כבר.

יעקב ליצמן: זאת בעיה של משרד החינוך בכללו על הכל.

יעקב ליצמן: על פי החוק אתה אמור לשחרר מקדמה של 20% בלי כלום.

יעקב ליצמן: את זה היית צריך לעשות במאי.

חיים הלפרין: זה מה שהלשכה המשפטית אומרת, לא אני.

יעקב ליצמן: אתה ממונה על זה?

יעקב ליצמן: אתה צריך להגיד ללשכה המשפטית שעל פי החוק, יש סעיף בחוק שאומר שיש מקדמה של 20%.

יעקב ליצמן: אם לא הסתדרת אי אפשר לסגור שירות, נותנים 20% מקדמה.

יעקב ליצמן: אל"ף, למה לא נתת?

יעקב ליצמן: בי"ת – זאת טענה לש"ש - למה לא צעקתם את זה כל השנה?

יעקב ליצמן: איפה הייתם?

נפתלי דרעי: כל יום אמרו לנו מחר תקבלו.

יעקב ליצמן: אני מכיר את זה כל כך טוב מדברים אחרים, אבל אני לא רוצה להעביר את הדיון לפסים אחרים.

יעקב ליצמן: אני לא מוכן שתעבור לינואר אפילו אגורה אחת.

יעקב ליצמן: אני חושב שזה עוול.

יעקב ליצמן: הם לא יודעים מה שוועדת התמיכות הולכת לעשות, אתם הולכים להעביר את הכסף הזה ליוני.

יעקב ליצמן: זה מה שאתה הולך לעשות – לא אתה אישית, המשרד.

יעקב ליצמן: אני צודק או לא צודק?

יעקב ליצמן: גם היא – מיכל צוק – אומרת שאני צודק.

אבשלום וילן: זה מעשה בל ייעשה.

אבשלום וילן: לא שמעתי שמשרד החינוך הקפיא משכורות.

אבשלום וילן: פה הם לא מקבלים משכורות, זה הוצאות נסיעה שלהם ותקציב הקומונות.

אבשלום וילן: את מחייתם הם מקבלים או מההורים או מגופים ציבוריים אחרים.

יעקב ליצמן: אני מבקש שהמנכ"לית של משרד החינוך תבוא לכאן.

יעקב ליצמן: אעשה הפסקה ונחכה לה.

אבשלום וילן: זה חייב להיגמר היום.

אבשלום וילן: 95% מהכסף צריך לעבור היום.

אבשלום וילן: זאת כבשת הרש, זו חוצפה, וכל הסיפורים הביורוקרטיים האלה לא נכונים כי משכורות אתה משלם ודברים אחרים אתה משלם.

יעקב ליצמן: חבר-הכנסת שוחט, בבקשה.

אברהם-בייגה שוחט: באתי לכאן כי עסקתי בזה בשנים האחרונות.

אברהם-בייגה שוחט: היו הרבה מאוד ישיבות כדי שיתאפשר ביצוע העניין.

אברהם-בייגה שוחט: כל ההצעות היו לא לערבב את זה בתקציב הרגיל, אלא להפריד.

אברהם-בייגה שוחט: יותר משאני מתפלא על כך שדוחים את זה לינואר, כי כל אחד מבין שבאין ממשלה ובאין תקציב הסיפור יהיה 1 חלקי 12 מבסיס התקציב, ובבסיס התקציב אין ש"ש.

אברהם-בייגה שוחט: כלומר, לא רק שלא יעבירו את הכסף של השנה אלא גם לא יעבירו את הכסף של השנה הבאה, כי זה לא בבסיס התקציב של השנה שעברה.

אברהם-בייגה שוחט: זה הכל תוספת, זאת תקנה מיוחדת.

אברהם-בייגה שוחט: לכן, חייבים לעשות מאמץ עליון, ואני בטוח שיש דרכים לשחרר את זה.

אברהם-בייגה שוחט: אם לוקחים סיכון מסוים אבסורדי על איזשהו דיווח כזה או אחר, לפחות אתם יודעים במה מדובר.

אברהם-בייגה שוחט: ההסתכלות האלה הייתה שצריך לתת לנערים האלה שדוחים את הצבא, הולכים לעבוד במקומות הכי קשים, ומקבלים פחות מאשר שירות לאומי.

אברהם-בייגה שוחט: אבל זה התגלגל כפי שהתגלגל.

אברהם-בייגה שוחט: אני חושב שחובה להכניס את זה לבסיס, כי יש תקנה, יש סעיף ויש קריטריונים.

אברהם-בייגה שוחט: זה לא נושא קואליציוני, זה טירוף מוחלט.

אברהם-בייגה שוחט: דאגתי שנה אחרי שנה, ורבתי כל שנה כדי לקבל את הכסף, אבל נגמר העניין.

אברהם-בייגה שוחט: זה צריך להיות בתוך הבסיס, והוועדה צריכה להגיד לקובי שאם זה לא ייכנס לבסיס זה ייכנס כאן בדיוני התקציב.

אברהם-בייגה שוחט: לגבי 2005 – אפשר למצוא את הדרך לשחרר את זה.

יעקב ליצמן: המנכ"לית בסיור בחוף הכרמל.

יעקב ליצמן: אם אדע שהיא תוכל להגיע אחר הצהרים אחדש את הדיון אחר הצהרים על הנושא הזה.

חיים אורון: יש פה נקודה טכנית.

חיים אורון: חיים, כשאמרת שזאת ועדה בלתי תלויה, למה הכוונה?

חיים הלפרין: היא מוגדרת משפטית.

חיים הלפרין: אני מכנס אותה באופן יזום מחר כדי לגמור את הנושא.

חיים אורון: אני רוצה להבין למה הוועדה לא יכולה לדון עד נובמבר לגבי תנועות שנתנו לכם את החומר עד נובמבר.

נפתלי דרעי: אני מוכן לתת התחייבות שאם נתנו לנו שקל יותר, יקצצו לנו בשנה הבאה.

חיים אורון: יש תקנות, זה כבר נמצא אצלכם.

חיים אורון: בין מאי לאוגוסט היו תקנות.

חיים אורון: עכשיו אני שואל למה אי אפשר לכנס את הוועדה מחר, ולתת לתנועות שהגישו את החומר עשרה חודשים?

יעקב ליצמן: אתה סוברני לחדש את הוועדה?

יעקב ליצמן: אני פונה אליך היום לחדש את - - -

חיים הלפרין: צריך לזמן את מוטי מרוז, החשב שלנו.

יעקב ליצמן: נעשה את זה גם.

יעקב ליצמן: אני מבקש ממך, על פי דרישת הוועדה – כולנו מאוחדים בנושא הזה – שתחזור למשרד, תחדש את הוועדה ותאשר.

יעקב ליצמן: סוברני לא סוברני, תלוי בלתי תלוי – אני לא מכיר את כל המילים האלה.

יעקב ליצמן: אני רוצה שתחדש את הוועדה ותעביר את הכסף השנה.

יעקב ליצמן: זאת דרישת הוועדה.

יעקב ליצמן: אם לא תעשה את זה היום, אעשה דיון אחר הצהרים, ויש לי אינסולין שחבר הכנסת אורון לא מרשה לי להשתמש בו, אבל יכול להיות שאשתמש בו.

יעקב ליצמן: אראה שלא רק על הישיבות אני עושה עיכובים, אלא גם על הש"ש.

יעקב ליצמן: הם לא הבינו מה המשמעות של מה שאמרת, אנחנו כן מבינים.

יעקב ליצמן: הכסף הזה חייב לעבור כל זמן שהמחשב של משרד האוצר פתוח, וזה אומר עוד כמה ימים.

יעקב ליצמן: בכדי שתוכל להעביר את זה אתה חייב לעשות דיון מחודש בוועדה.

יעקב ליצמן: אנחנו מבקשים, בוועדת הכספים, אחרת תהיה בעיה עם הרבה יותר כסף.

יעקב ליצמן: יש לי כאן מיליארד וחצי שקלים של משרד החינוך, לא אשחרר אותם.

יעקב ליצמן: חבר-הכנסת אורון חולק עליי, אבל אעשה את זה.

חיים אורון: יושבים פה גם מדריכים שלא מבינים את השיח הזה, וחשוב שיבינו אותו.

חיים אורון: יש היום בוועדה 1.5 מיליארד שקלים של משרד החינוך, שאני רב עם ליצמן שאסור לעכב אותם.

חיים אורון: הוא מחזיק את זה, ויכול להיות שהוא צודק.

חיים אורון: זאת אומרת, שזאת הדרך היחידה לעבוד עם משרד ממשלתי.

חיים אורון: החשב לא נותן, האוצר אומר: שחררתי את הכסף.

חיים הלפרין: זה לא הצד הזה באוצר.

חיים אורון: אותנו זה לא מעניין.

אבשלום וילן: תזמין את מוטי החשב ותזמין את נציג החשב הכללי, שישמע מה אנחנו חושבים.

יעקב ליצמן: חיים הלפרין, סדר הדברים הוא כזה.

יעקב ליצמן: אתה חוזר למשרד, תעשה מה שאתה יכול.

יעקב ליצמן: אני מצפה לשמוע ממך עד 11:00 שאתה מכנס את הוועדה היום ומעביר החלטה ברוח הדברים שביקשנו ממך.

יעקב ליצמן: אם ב-11:00 לא אקבל תשובה, אחליט עם חברי הוועדה מה לעשות.

יעקב ליצמן: תודה רבה, הישיבה נעולה.